FI Euroopan unionin virallinen lehti C 185/7

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 185/05)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”PIZZOCCHERI DELLA VALTELLINA”

EU-nro: IT-PGI-0005-01349–24.6.2015

SAN ( ) SMM ( X )

1. Nimi (nimet)

”Pizzoccheri della Valtellina”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 2.5 Pastavalmisteet

3.2 Kuvaus 1 kohdassa nimetystä tuotteesta

Pizzoccheri della Valtellina on vähintään 20 prosenttia tattarijauhoa muihin jauhoihin sekoitettuna tehdystä taikinasta valmistettu pastavalmiste.

Pizzoccheri della Valtellina on tarkoitettu pidettäväksi kaupan sekä kuiva- että tuorepastana. Muodon perusteella voidaan erottaa seuraavat tyypit: ”tagliatello steso” eli ohuet litteät suorat nauhat, joiden pituus ja leveys vaihtelevat, ”tagliatello avvolto” eli ohuet litteät nauhat, joiden pituus ja leveys vaihtelevat ja jotka on kääritty ”linnunpesän” muotoon, ja ”gnocchetto”, joka on tyypillisesti uurteinen.

Jäljempänä olevassa taulukossa on esitetty kuiva- ja tuorepastana kaupan pidetyn Pizzoccheri della Valtellina -pastan mitat.

Kuivapasta Pituus (mm) Leveys (mm) Paksuus (mm) Tagliatello steso 30–60 7–8 1,1 –1,7 Gnocchetto 16–22 7–11 1,5 –2 Tagliatello avvolto (eli Tagliatella) — 3–11 1–2,5 Tuorepasta Pituus (mm) Leveys (mm) Paksuus (mm) Tagliatello — 5–11 1,3 –5,5

Fyysiset ja kemialliset ominaisuudet

Valmiiksi muotoillun Pizzoccheri della Valtellina -pastan rakenne on tuoreena puolikova ja kuivattuna kuiva ja kova.

Vesipitoisuuden on oltava vähintään 24 prosenttia kuiva-aineesta, kun on kyseessä tuorepasta, ja enintään 12,5 prosenttia kuiva-aineesta, kun on kyseessä kuivapasta.

Aistinvaraiset ominaisuudet

Pizzoccheri della Valtellina on väriltään enemmän tai vähemmän tummanruskeaa, ja siinä on näkyvissä tattarille tyypillisiä pähkinänruskeita tai harmaita siemenkuoren osia.

Vedessä, johon on lisätty suolaa, keitetyn Pizzoccheri della Valtellina -pastan maku on miedon hienostunut ja tyypillinen tattari- ja muista jauhoista valmistetuille tuotteille.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Kuivapastana myytävä tuote valmistetaan seuraavista ainesosista:

— jauhosekoitus, jossa on enintään 80 prosenttia karkeaa durumvehnäjauhoa joko sellaisenaan tai hienoon durumvehnäjauhoon sekoitettuna sekä vähintään 20 prosenttia tattarijauhoa;

— vesi.

Tuorepastana myytävä tuote koostuu seuraavista ainesosista:

— jauhosekoitus, jossa on enintään 80 prosenttia tavallista vehnäjauhoa joko sellaisenaan tai durumvehnäjauhoon sekoitettuna sekä vähintään 20 prosenttia tattarijauhoa;

— vesi.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien Pizzoccheri della Valtellina -pastan tuotantovaiheiden on tapahduttava 4 kohdassa mainitulla tuotantoalueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Tuorepasta voidaan myydä irtotavarana tuotantopaikassa ja/tai vähittäiskaupassa, kunhan kuluttajan nähtävillä ovat jäljempänä 3.6 kohdassa mainitut tiedot. Se voidaan pakata rasioihin tai pusseihin; molemmissa tapauksissa on käytettävä suojakaasua.

Kuivapasta pakataan pahvilaatikoihin tai pusseihin, ja se voidaan tarvittaessa varastoida siiloihin ennen pakkaamista.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Pizzoccheri della Valtellina -pastan pakkauksissa on oltava elintarvikkeiden merkintöjä koskevassa lainsäädännössä edellytettyjen tietojen lisäksi seuraavat selkein ja luettavin kirjaimin painetut maininnat:

— nimitys ”Pizzoccheri della Valtellina”

— kirjainlyhenne ”SMM” tai auki kirjoitettuna ”suojattu maantieteellinen maininta”;

— EU:n tunnus.

Pizzoccheri della Valtellina -pastan pakkauksissa voidaan tarpeen mukaan mainita myös 3.2 kohdan taulukon mukainen pastatyyppi (kuivapastan osalta ”tagliatello steso”, ”gnocchetto” tai ”tagliatella” ja tuorepastan osalta ”tagliatello”).

Tuotteen nimitykseen ”Pizzoccheri della Valtellina” ei saa lisätä muita täydentäviä luonnehdintoja, jotka saattaisivat johtaa kuluttajaa harhaan.

Pakkauksissa ilmoitettava nimitys ”Pizzoccheri della Valtellina” on merkittävä käyttäen kirjasintyyppiä ITC galliard; kirjainten korkeus on 8–35 mm.

4. Maantieteellisen alueen tarkka rajaus

Pizzoccheri della Valtellina -pastan maantieteellinen tuotantoalue rajoittuu Sondrion maakunnan hallinnolliseen alueeseen Lombardiassa Italiassa.

5. Yhteys maantieteelliseen alueeseen

Pizzoccheri della Valtellina -pastan SMM-hyväksymishakemus on perusteltu tuotteen maineen ja tunnettuuden vuoksi.

Italian kielen sanakirjassa (Zingarelli, vuoden 1970 painos) ilmaisu ”Pizzocchero” määritellään seuraavasti: ”Tattarijauhosta käsiteollisesti valmistettu nauhapasta, joka on Valtellinan alueelle ominainen erityistuote.”

Pizzoccheri della Valtellina on peräisin tattarin viljelyn ikivanhasta levinneisyydestä ja kyseisen viljan yleisestä käytöstä Sondrion maakunnan perinteisen keittiön perusraaka-aineena.

Ensimmäinen kirjallinen todiste tattarin esiintymisestä Valtellinan alueella on peräisin vuodelta 1616. Sen laati sveitsiläiseen Graubündenin kantoniin kuuluneen Valle dell’Addan kuvernööri, joka kirjoitti seuraavaa: ”Tattaria viljeltiin etenkin Reettisten Alppien rinteillä erityisesti Teglion alueella, jonka ilmasto on runsaasta auringonpaisteesta johtuen lauhkeampi.”

Tattarin viljelyn kehittyminen jatkui 1800-luvulle asti, ja se levisi myös epäsuotuisemmille ja karummille alueille. Tämä oli mahdollista, koska kasvin siemenet kypsyivät nopeasti ja pystyivät sopeutumaan erinomaisesti alppiympäristöön. Kaupallinen tilanne muuttui muiden viljelylajien eduksi sen jälkeen, kun Valtellina liitettiin Lombardia-Venetsian kuningaskuntaan. Sondrion maakunnassa viljely on jatkunut näihin päiviin saakka yhteensä noin 20 hehtaarilla joko viljelijäperheiden omiin tarkoituksiin tai myytäväksi suoraan kuluttajille.

Pizzoccheri della Valtellina -pasta on levinnyt kyseisen laakson alueelle tattarinviljelyn myötä. Näin ollen Pizzoccheri della Valtellina -pastan ja Sondrion maakunnan alueen välinen yhteys on ilmeinen. Ensimmäiset kirjalliset todisteet Pizzoccheri della Valtellina -pastan valmistuksesta Sondrion maakunnassa löytyvät testamenttiasiakirjoista, joissa mainitaan esimerkiksi ”…una scarella per li Pizzoccheri e il rodelino per li ravioli” (1750) ja ”…le resene per li Pizzoccheri” (1775). Tämän perusteella voidaan otaksua, että Pizzoccheri della Valtellina -pastaa valmistettiin ja nautittiin jo ennen 1700-luvun ensimmäistä puoliskoa. Seuraavilta vuosisadoilta on säilynyt yhä useampia asiakirjoja, joissa Pizzoccheri della Valtellina -pasta yhdistetään kyseisen maakunnan alueeseen.

Teoksessaan ”Storia e Tradizioni nella Cucina Lariana” (ed. Xenia, 1987) Emilio Montorfano mainitsee Valtellinan ja etenkin Teglion kunnan tämän tattarijauhon käytön perusteella muista erottuvan pastan kehtona. Nimitys ”Pizzoccheri della Valtellina” mainitaan myös Lombardian aluehallituksen kulttuuriin, paikallisidentiteettiin ja itsehallintoon liittyvistä asioista vastaavan jäsenen Ettore A. Albertonin kirjoittamassa esipuheessa kirjailija Ada Ferrarin teokseen ”Milano e la Rai un incontro mancato?” sekä luvussa ”Luci e ombre di una capitale di transazione (1945–1977)” (ed. Franco Angeli, 2002), jossa Pizzoccheri della Valtellina mainitaan tarkasteltaessa alueen paikallistodellisuutta koskevaa kartoitus-, tutkimus-, tiedotus- ja vaalimistyötä esimerkkinä alueelle ja sen identiteetille tyypillisenä tuotteena.

Valtellinan alueeseen liittyvät vanhat tekstit ja julkaisuluettelot osoittavat, että Pizzoccheri della Valtellina -pastan valmistus on läheisessä yhteydessä maantieteellisen alkuperäalueen historiaan, perinteisiin ja gastronomiaan.

Alueen asukkaat kokevat Pizzoccheri della Valtellina -pastan valmistuksen perinteiseksi toiminnaksi ja kiinteäksi osaksi omaa historiaansa ja kulttuuriansa. Keitetyn pastan kanssa nautitaan perinteisesti monia Valtellinan alueen tyypillisiä maataloustuotteita (voi, juusto, kurttukaali ym. vihannekset, peruna jne.)

Opaskirjoissa ja muissa teoksissa mainitaan, että Pizzoccheri della Valtellina on tyypillistä tattarijauhoista valmistettua nauhapastaa (Guida della Valtellina, Ed. Sezione valtellinese del Club Alpino Italiano, 1873; Cucina di valle e di montagna, Cucina di valle e di montagna, in Mondo popolare in Lombardia Sondrio e il suo territorio, Milano 1995).

Pizzoccheri della Valtellina kuuluu Sondrion maakunnan tyypillisiin pastavalmisteisiin, ja se mainitaan Lombardian alueen perinteisten maataloustuotteiden luettelossa (Lombardian alueen virallinen lehti, 21.4.2000, nro 16, 5. lisäys).

Kuivapastana Pizzoccheri della Valtellina kuuluu monien italialaisten elintarvikejakeluketjujen pastavalikoimaan.

Pizzoccheri della Valtellina on Sondrion maakunnan tyypillinen tuote, jolla on sekä taloudellista että kulttuurista merkitystä jopa siinä määrin, että sen perinteinen luonne on muodostunut kansan keskuudessa varsinaiseksi käsitteeksi, ja sen kunniaksi järjestetään useita juhlia, joista tunnetuin on Teglion Pizzocchero d’Oro.

Morbegnossa 12.–15. lokakuuta 2006 järjestetyssä 99:nnessä Mostra del Bitto -näyttelyssä Valtellinan muiden tyypillisten maataloustuotteiden – viinien, juustojen, omenoiden ja bresaolan – ohella myös Pizzoccheri della Valtellina oli näkyvästi esillä.

Pizzoccheri della Valtellina on aina mukana kaikissa tilaisuuksissa, joissa eri paikallisyhteisöt ja -laitokset, matkailuala ja tuottajajärjestöt esittelevät ja tekevät tunnetuksi Valtellinan aluetta.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Italian hallitus on aloittanut kansallisen vastaväitemenettelyn julkaisemalla 29.2.2012 Italian tasavallan virallisen lehden numerossa 50 ehdotuksen suojatun alkuperänimityksen ”Pizzoccheri della Valtellina” hyväksymiseksi.

Eritelmän täydellinen teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.